

**Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулықты бекіту туралы**

Қазақстан Республикасы Индустрия және инфрақұрылымдық даму министрінің м.а. 2023 жылғы 16 мамырдағы № 359 бұйрығы. Қазақстан Республикасының Әділет министрлігінде 2023 жылғы 17 мамырда № 32515 болып тіркелді

      "Терроризмге қарсы іс-қимыл туралы" Қазақстан Республикасы Заңының 10-2-бабының 1-тармағына сәйкес БҰЙЫРАМЫН:

      1. Қоса беріліп отырған Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулық осы бұйрыққа қосымшаға сәйкес бекітілсін.

      2. Қазақстан Республикасы Индустрия және инфрақұрылымдық даму министрлігінің Жұмылдыру дайындығы басқармасы заңнамада белгіленген тәртіппен:

      1) осы бұйрықты Қазақстан Республикасы Әділет министрлігінде мемлекеттік тіркеуді;

      2) осы бұйрықты Қазақстан Республикасы Индустрия және инфрақұрылымдық даму министрлігінің интернет-ресурсында орналастыруды;

      3) осы бұйрық Қазақстан Республикасының Әділет министрлігінде мемлекеттік тіркелгеннен кейін он жұмыс күні ішінде Қазақстан Республикасы Индустрия және инфрақұрылымдық даму министрлігінің Заң департаментіне осы тармақтың 1) және 2) тармақшаларында көзделген іс-шаралардың орындалуы туралы мәліметтерді ұсынуды қамтамасыз етсін.

      3. Осы бұйрықтың орындалуын бақылау жетекшілік ететін Қазақстан Республикасы Индустрия және инфрақұрылымдық даму вице-министріне жүктелсін.

      4. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
| *Қазақстан Республикасы*  *Индустрия және инфрақұрылымдық*  *даму министрінің*  *міндетін атқарушы* | *А. Бейспеков* |

      "КЕЛІСІЛДІ"

      Қазақстан Республикасы

      Ұлттық қауіпсіздік комитеті

      "КЕЛІСІЛДІ"

      Қазақстан Республикасы

      Ішкі істер министрлігі

|  |  |
| --- | --- |
|  | Қазақстан Республикасы Индустрия және инфрақұрылымдық даму министрінің міндетін атқарушы 2023 жылғы 16 мамырдағы № 359 Бұйрыққа қосымша |

**Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі НҰСҚАУЛЫҚ**

**1-тарау. Жалпы ережелер**

      1. Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулық (бұдан әрі – Нұсқаулық) "Терроризмге қарсы іс-қимыл туралы" Қазақстан Республикасы Заңының 10-2-бабының 1-тармағына, сондай-ақ Қазақстан Республикасы Үкіметінің 2021 жылғы 6 мамырдағы № 305 қаулысымен бекітілген Террористік тұрғыдан осал объектілердің терроризмге қарсы қорғалуын ұйымдастыруға қойылатын талаптарға (бұдан әрі – Талаптар) сәйкес әзірленді.

      2. Нұсқаулық Қазақстан Республикасы Үкіметінің 2021 жылғы 12 сәуірдегі № 234 қаулысымен бекітілген Объектілерді террористік тұрғыдан осал объектілерге жатқызу қағидалары мен өлшемшарттарына сәйкес террористік тұрғыдан осал объектілерге жатқызылған Қазақстан Республикасы Индустрия және инфрақұрылымдық даму министрлігінің, Қазақстан Республикасы Индустрия және инфрақұрылымдық даму министрлігінің қарамағындағы ұйымдардың объектілеріне (бұдан әрі – Министрлік объектілері) қолданылады.

      3. Осы Нұсқаулық салаларда қызметті, террористердің әрекетінен осал объектілерді терроризмге қарсы қорғауды ұйымдастыру жөніндегі салалық нұсқаулықпен регламенттелген терроризмге қарсы қорғауды қамтамасыз ету жөніндегі іс-шараларды жүзеге асыратын Министрліктің объектілеріне қолданылмайды.

      4. Нұсқаулық объектілер басшыларына, Министрлік объектілерінің терроризмге қарсы қауіпсіздігі жөніндегі іс-шаралардың орындалуын қамтамасыз ететін басқа да лауазымды адамдарға, сондай-ақ Министрлік объектілерінің терроризмге қарсы қауіпсіздігінің жай-күйін зерттеу, бағалау және тексеру кезінде бақылаушы және атқарушы органдардың қызметкерлеріне пайдалануға арналған.

      5. Осы Нұсқаулықта мынадай ұғымдар пайдаланылады:

      1) байланыс жүйесі – ақпаратты (ақпарат) беруге (алмасуға), объектінің күзет қызметінің жұмысын жедел басқаруға арналған техникалық құралдар мен арнайы бөлінген байланыс арналарының жиынтығы;

      2) бақылау-өткізу пункті – адамдар мен көлік құралдарын бақылауды, өтуді, жете тексеруді қамтамасыз етуге арналған арнайы жабдықталған орын;

      3) бейнебақылау жүйесі – өзара ақпарат алмасуды жүзеге асыратын, жұмыс істеп тұрған бейнеарналардың, бейнедеректерді жазу мен сақтаудың бағдарламалық және техникалық құралдарының, сондай-ақ бағдарламалық және (немесе) техникалық басқару құралдарының жиынтығы;

      4) телевизиялық күзет жүйесі – бұзушылықтарды анықтауға және тіркеуге арналған жабық үлгідегі телевизиялық жүйе болып табылатын бейнебақылау жүйесі;

      5) кіруді шектеу құралдары – объектіге, оның ықтимал қауіпті учаскелеріне санкциясыз енуге кедергі келтірмейтін жабдық және (немесе) құралдар;

      6) кіруді бақылау және басқару жүйесі – кіруді бақылауға, объектіге және (немесе) оның жекелеген аймақтарына персонал мен келушілердің кіру және (немесе) шығу құқықтарын шектеуге, ақпаратты жинауға және сақтауға арналған, техникалық жағынан үйлесімді аппараттық құралдардың және (немесе) бағдарламалық қамтылымның жиынтығы;

      7) күзет дабылы жүйесі – күзетілетін аймаққа (учаскеге) санкциясыз енуді, күзетілетін аймақ (учаске) тұтастығының бұзылуын анықтауға, күзетілетін аймақ (учаске) тұтастығының бұзылуы туралы ақпаратты берілген түрде жинауға, өңдеуге, беруге және ұсынуға арналған, бірге жұмыс істейтін техникалық құралдардың жиынтығы;

      8) объектінің периметрі – құқық белгілейтін құжаттарға сәйкес объектінің шекарасы;

      9) объектінің ықтимал қауіпті учаскелері – объектінің аумақтық бөлінген, жарылыс-өрт қаупі бар, қауіпті химиялық заттар, қару мен оқ-дәрілер, уытты заттар мен препараттар, технологиялық тізбектердің, жүйелердің, жабдықтардың немесе құрылғылардың элементтері қолданылатын, сақталатын немесе пайдаланылатын аймақтары (учаскелері), құрылымдық және технологиялық элементтері, объектінің қауіпті аймақтары, сондай-ақ объектідегі адамдар көп болуы, терроризм актісінің жасалуы өмір мен денсаулыққа залал келтіруі, аварияның, қауіпті әлеуметтік-экономикалық салдарға әкеп соғатын төтенше жағдай қаупінің туындауы, кейіннен терроризм актісін жасауда пайдалану мақсатында қауіпті заттар мен материалдардың ұрлануы ықтимал орындар;

      10) объектілердің персоналы – объектінің, оның ішінде оның жалға алынған алаңдарында қызметін жүзеге асыратын басшылары, жұмысшылары, қызметкерлері;

      11) өткізу режимі – адамдардың санкциясыз кіруі (шығуы), көлік құралдарының кіруі (шығуы), мүлікті кіргізу (шығару), әкелу (әкету) мүмкіндігін жоққа шығаратын, белгіленген тәртіпті регламенттейтін қағидалар жиынтығы;

      12) оқу-профилактикалық іс-шаралар – персонал мен күзетті оқытудың алғашқы ден қою дағдыларын дарыту мақсатында нұсқамалар мен сабақтар түрінде жүзеге асырылатын алдын ала тәсілдері;

      13) аса қауіпті аймақ – терроризм актісі салдарынан қирауы объектінің қалыпты жұмыс істеуінің айтарлықтай бұзылуына, оның елеулі зақымдануына немесе ондағы аварияға әкеп соғуы мүмкін үй-жай, учаскелер және құрылымдық элементтер;

      14) терроризмге қарсы қорғалу паспорты – объект туралы жалпы және инженерлік-техникалық мәліметтер қамтылатын, оның терроризмге қарсы қорғалуының жай-күйін көрсететін және террористік тұрғыдан осал объектідегі терроризм актілерінің алдын алу, жолын кесу, барынша азайту және (немесе) салдарын жою жөніндегі іс-шараларды жоспарлауға арналған ақпараттық-анықтамалық құжат;

      15) хабардар ету жүйесі – террористік тұрғыдан осал объектідегі тұлғаларды төтенше жағдайлар (авария, өрт, дүлей апат, шабуыл, террористік акт) кезіндегі дабыл және қалыптасқан жағдайдағы іс-қимылдар туралы жедел хабардар етуге (жарықпен және (немесе) дыбыстық хабарлауға) арналған техникалық құралдар жиынтығы;

      16) объект – персоналдың ұйымдасқан жиынтығы бар ұйым (мекеме) және (немесе) ғимарат, құрылыс, ғимараттар мен құрылыстар кешені немесе олардың бөліктері.

      Осы Нұсқаулықта пайдаланылатын өзге де ұғымдар Қазақстан Республикасының терроризмге қарсы іс-қимыл саласындағы заңнамасына сәйкес қолданылады.

      6. Министрліктің объектілерінің терроризмге қарсы қорғалуын ұйымдастырудың мақсаты терроризм актісін жасауға кедергі келтіретін жағдайлар жасау (объект аумағында терроризм актісін жасау тәуекелін азайту) және ықтимал террористік қатерлердің салдарын барынша азайту және (немесе) жою болып табылады.

      7. Министрлiктiң объектiлерiнде оларда терроризм актiсiн жасаудың алдын алатын жағдайлар жасау (терроризм актiсiн жасау қаупiн төмендету) үшін объектiлердiң басшылары мыналарға:

      1) Министрліктің объектілері үшін террористік сипаттағы ықтимал қауіптерді нақтылауға;

      2) объектінің ықтимал қауіпті аймақтарын анықтауға;

      3) объектiде терроризм актiсiн жасауға ықпал ететiн ықтимал себептер мен жағдайларды айқындауға және оларды жоюға;

      4) объектіні қажетті инженерлік-техникалық құралдармен жабдықтауға және оларды жұмыс жағдайында күтіп-ұстауға;

      5) белгiленген өткізу режимін қамтамасыз ете отырып, объектiдегi кiру аймақтарын айқындауға;

      6) Министрлік объектілерінің персоналында терроризмге қарсы сананы қалыптастыруға, персоналды, объекті басшылығы мен күзетін терроризм актісін жасау қатеріне алғашқы ден қоюға (терроризм актісін жасау белгілерін анықтау, бұл туралы басшылыққа, құқық қорғау және (немесе) арнаулы мемлекеттік органдарға хабарлау) даярлауды (тәрбиелеуді) ұйымдастыруға;

      7) терроризмге қарсы қорғауды қамтамасыз ету талаптарының сақталуын бақылауға бағытталған шараларды жүзеге асырады.

      8. Министрліктің объектілерінде ықтимал террористік қатерлердің салдарларын барынша азайтуға және (немесе) жоюға дайындығын қамтамасыз ететін жағдайлар жасау мақсатында объектілердің басшылары мыналарға:

      1) объектi персоналының терроризм актiсiнiң немесе оны жасаудың қаупi туралы уақтылы хабардар етуге дайындығын қамтамасыз етуге;

      2) объектiнiң персоналын терроризмге қарсы даярлау жөнiндегi оқыту және алдын алу шараларымен барынша қамтуды қамтамасыз етуге;

      3) Министрлiктiң объектiлерiнде терроризм актiсi болған жағдайда хабарлауды және персонал мен келушiлердi эвакуациялауды ұйымдастыруға;

      4) Министрліктің террористер алдында осал объектілерінің терроризмге қарсы қауіпсіздігінің өзекті паспорттарын уақтылы дайындауға және жүргізуге және олардың тиісінше сақталуына;

      5) адамдардың өмірі мен денсаулығына тікелей қатер төндіретін жағдайларды қоспағанда, терроризм актісінің зардаптарын жоюға және барынша азайтуға бағытталған алғашқы ден қою шараларын ұйымдастыру үшін қажетті күштер мен құралдарды қалыптастыруға бағытталған шараларды іске асырады.

      9. Министрліктің объектілерін пайдалану кезінде объектінің басшысы Талаптардың, сондай-ақ осы Нұсқаулықтың сақталуын қамтамасыз етеді.

      9-1. Басшының бұйрығымен Министрліктің объектісін терроризмге қарсы қорғау жөніндегі іс-шаралардың орындалуын қамтамасыз ететін тұлға (тұлғалар) айқындалады.

      10. Жалға алынған ғимаратқа (үй-жайға) орналасқан кезде Министрліктің террористік тұрғыдан осал объектілердің басшылары осы Нұсқаулықтың талаптарына сәйкес жалдау шартында объектінің терроризмге қарсы қорғалу паспортын әзірлейтін, объектіні күзетуді, объектіні қазіргі заманғы инженерлік-техникалық құралдармен жарақтандыруды, олардың үздіксіз жұмыс істеуін бақылауды, өткізу режимін ұйымдастыруды және осы іс-шараларды қаржыландыруды жүзеге асыратын тараптарды айқындауды қамтамасыз етеді.

**2-тарау. Өткізу режимін ұйымдастыруға қойылатын талаптар**

      11. Өткізу режимі Министрлік объектілерінің қауіпсіздік деңгейін арттыруды қамтамасыз етеді.

      12. Министрлiктiң объектiлерiнде өткізу режимін ұйымдастыру тәртiбiн олардың басшылары осы объектiлерде белгiленген өткізуді және объектiшiлiк бақылауды ұйымдастыру қағидаларына сәйкес ұйымдастырады.

      13. Штаттық күзет болмаған және күзет қызметінің субъектілері Министрліктің объектілерін күзетумен айналысқан жағдайда, күзет қызметін көрсету туралы шартта терроризмге қарсы қорғанысты және қауіпсіздіктің тиісті деңгейін қамтамасыз ету бойынша күзет қызметі субъектісі жүзеге асыратын іс-шаралар көзделеді:

      өткізу режимін ұйымдастыру;

      объектінің қауіпсіздігін қамтамасыз ететін тұлғалармен оқу іс-шараларын жүргізу, оның ішінде инженерлік-техникалық қорғау құралдарын дұрыс пайдалану.

      14. Жеке күзет ұйымдарымен күзет қызметтерін көрсету туралы шарт терроризмге осал объектілерді қорғау жөніндегі қызметті жүзеге асыруға рұқсаттары бар ұйымдармен заңнамада белгіленген тәртіппен жасалады.

      15. Өткізу және объектішілік режимдер:

      1) күзетілетін шектеулі кіру аймақтарын құру және қорғау;

      2) Министрлік объектісінің күзет аймағында орналасқан мүліктің сақталуын қамтамасыз ету;

      3) объектінің өткізу пункттеріндегі персонал мен келушілерді, сондай-ақ олармен бірге болған заттарды тексеру;

      4) қорғалатын аймақтарға, кіруге тыйым салынған аймақтарға және объектінің аумағына бөгде адамдардың және көлік құралдарының рұқсатсыз кіру мүмкіндігін болдырмау;

      5) объектінің өткізу пункттерінде тәртіп орнату және қамтамасыз ету;

      6) Министрліктің объектілеріне тыйым салынған заттар мен заттарды рұқсатсыз алып өтуді болдырмау;

      7) объектіде экстремизмді, ұлтаралық араздықты насихаттайтын, билікті күшпен ауыстыруға шақыратын және т.б. баспа және қолжазба материалдарын таратуға, сондай-ақ рұқсат етілмеген қоғамдық-саяси акциялар мен үгіт-насихат жүргізуге жол бермеу;

      8) өткізу және объектішілік режимдер қағидаларын бұзу фактілерін бақылауды және құжаттандыруды қамтамасыз ету жөніндегі іс-шараларды қамтиды.

      16. Өткізу режимін енгізу алдында:

      1) күзет аймағының, кіруі шектелген аймақтың шекараларын айқындау және оларды қоршау немесе инженерлік-техникалық құралдармен күшейтуге;

      2) жеке, көліктік және материалдық рұқсатнамалардың бірыңғай үлгілерін енгізуге, оларды есепке алуға, ресімдеуге және беру бойынша жұмыстарды ұйымдастыруға;

      3) күзет қызметі бөлімшелерінің объектінің аумағын патрульдеуін ұйымдастыруға бағытталған дайындық жұмыстары жүргізіледі.

      17. Министрлік объектісі басшысының бұйрығымен тиісті өткізу режимін қолдау үшін жауапты тұлға (тұлғалар) анықталады.

      18. Өткізу режимі режимдік үй-жайларға, ықтимал қауіпті учаскелерге кіруі шектелген үй-жайларға және объектінің аса қауіпті аймақтарына кіруді шектеу мақсатында объектіні аймақтарға бөлуді көздейді.

      19. Министрліктің объектілеріне әкелуге тыйым салынған заттардың тізбесі осы Нұсқаулыққа 1-қосымшада көрсетілген.

**3-тарау. Профилактикалық және оқу-жаттығу іс-шараларын ұйымдастыруға қойылатын талаптар**

      20. Профилактикалық және оқу-жаттығу іс-шаралары нұсқаулықтар мен сабақтар (тәжірибелік және теориялық), Министрлiктiң объектiлерiнде персоналмен эксперименттер түрінде, сондай-ақ Министрлiктiң объектiлерiнде өткізу режимін жүзеге асыратын күзет қызметi субъектiлерiнiң қызметкерлерiмен өткізіледі.

      21. Министрлік объектілерінің персоналымен оқу-жаттығу іс-шараларын осы объектілердің басшылығы ұйымдастырады.

      Министрліктің объектілеріне өткізу режимін жүзеге асыратын күзет қызметі субъектілерінің қызметкерлерімен оқу-жаттығу іс-шараларын күзет қызметі субъектісінің басшылығы ұйымдастырады.

      22. Министрлiктiң объектiсiн терроризмге қарсы қорғау жөнiндегi iс-шаралардың өткізілуін қамтамасыз ететiн тұлға (тұлғалар) тиiстi бiлiмдi, дағды мен дағдыны алу мақсатында бiлiктiлiктi арттыру курстарына оқуға жiберiледi (жiбередi).

      23. Министрлік объектісінің орналасқан жері бойынша терроризмге қарсы комиссияның үйлестіруі кезінде Министрлік объектілерінің басшыларымен, басқа да лауазымды тұлғаларымен, жеке құрамымен сабақтарды өткізуге аумақтық ішкі істер, ұлттық қауіпсіздік органдарының өкілдері де тартылады.

      24. Терроризмге қарсы комиссия Министрліктің терроризмге осал объектілерінің басшылығы мен қызметкерлерінің хабардарлығын арттыруға бағытталған, атап айтқанда:

      1) террористік сипаттағы ағымдағы қауіптер туралы;

      2) терроризмге осал объектілерді терроризмге қарсы қорғауды қамтамасыз ету бөлігінде Қазақстан Республикасының терроризмге қарсы іс-қимыл саласындағы нормативтік құқықтық базасы туралы;

      3) терроризм актiсiн жасауды болдырмайтын (Министрлiктiң объектiсiне қатысты терроризм актiсiн жасау қаупiн төмендететін), сондай-ақ оның салдарын барынша азайтуға және (немесе) жоюға ықпал ететiн жағдайлар жасау туралы профилактикалық іс-шараларды үйлестіреді.

      25. Профилактикалық және оқу-жаттығу іс-шараларын өткізудің мақсаты Министрліктің объектілерінде терроризм актілерін жасау мүмкіндігінің алдын алуға және жолын кесуге бағытталған іс-шараларды қамтамасыз ету, сондай-ақ Министрлiктiң объектi персоналын терроризм актiлерiн жасау немесе жасау қаупi жағдайындағы iс-қимылдарға, оның салдарларынан қорғау әдiстерiне, объектiден келушiлер мен персоналды қауiпсiз және уақтылы эвакуациялауға оқытуға бағытталған шаралар болып табылады.

      26. Нұсқамалар тұрақты негізде өткізіледі және мыналарды қамтиды:

      1) Министрлік объектілерінің персоналының терроризмге қарсы жоспарлы нұсқамасы – осы Нұсқаулыққа 2-қосымшаға сәйкес тақырыптар бойынша жылына бір рет өткізіледі;

      2) Министрлік объектісінің басшысы ұйымдастыратын терроризмге қарсы жоспардан тыс нұсқамалары мынадай жағдайларда:

      объект орналасқан аймаққа, террористік қауіптілік деңгейін енгізу;

      терроризм актісін жасаудың ықтимал қаупі туралы ақпараттың болуы;

      жаттығуларға, тренингтерге, эксперименттерге дайындық;

      қауіпсіздік шараларына дайындық.

      Жоспардан тыс нұсқамалардың мазмұны оны өткізуді қажет еткен себептер мен жағдайларға байланысты әрбір нақты жағдайда айқындалады;

      3) Министрлiк объектiлерiнiң жеке құрамын ақпараттық қамтамасыз ету, терроризм актiсi туындаған немесе қаупi туындаған кезде ден қою шаралары туралы көрнекі және дыбыстық ақпарат.

      27. Оқыту іс-шараларына Министрлік объектілерінің жеке құрамымен, сондай-ақ күнделікті кезекшілікті атқаратын қызметкерлермен теориялық және практикалық сабақтарды ұйымдастыру және өткізу кіреді.

      Оқыту іс-шаралары персоналды лаңкестік актісі (актілері) әрекеті немесе қаупі жағдайында әрекет етуді, оның зардаптарынан қорғау әдістерін, қауіпсіз және уақтылы эвакуациялауды қамтамасыз етеді.

      28. Министрлік объектілерінің жеке құрамымен теориялық және практикалық сабақтар Министрлік объектісінің басшысы бекіткен кестеге сәйкес жылына бір рет өткізіледі.

      Теориялық және практикалық сабақтар лаңкестік әрекеттердің ықтимал зардаптарының дер кезінде алдын алу бойынша іс-әрекеттер мен дағдыларды, лаңкестікке қарсы қорғаныстың инженерлік-техникалық құралдарын пайдалануды, үй-жайларды тексеру әдістемесін, жарылғыш құрылғыларды орналастырудың ықтимал орындарын анықтауды, техниканы және адамдарды сондай-ақ инвентарлық заттарды құтқару және эвакуациялау әдістерді меңгеруге ықпал етеді.

      Теориялық сабақтар барысында Министрлік объектілерінің жеке құрамына терроризмге қарсы қауіпсіздік шаралары бойынша тиісті ақпарат жеткізіледі. Тәжірибелік оқу-жаттығулар (тренингтер) барысында осы Нұсқаулыққа 3-қосымшаға сәйкес Министрлік объектілері қызметкерлерінің іс-әрекеттерінің алгоритміне сәйкес лаңкестік актісі туындаған немесе қауіп төнген жағдайда ден қою шаралары пысықталады.

      29. Терроризм актісі немесе терроризм актісін жасау қаупі төнген кездегі іс-қимылдар бойынша Министрлік объектісінің барлық жеке құрамын қамтитын практикалық оқу-жаттығулар жылына бір рет өткізіледі, бұл ретте олардың жүргізілуі туралы ақпарат ішкі істер және ұлттық қауіпсіздік органдарының аумақтық бөлімшелеріне 5 (бес) жұмыс күннен кешіктірілмей жіберіледі.

      30. Министрлiк объектiсiнiң терроризм актiсiн жасауды болғызбауға дайындығын бағалау, тиiмдiлiктi барынша азайту мен салдарын жою қамтамасыз ету мақсатында Министрлiк объектiлерiндегi эксперименттер терроризмге қарсы күрес жөнiндегi жедел штабтың өкiлдерiмен ұйымдастырылады және жүргiзiледi.

      31. Нұсқамалар мен сабақтарды өткізу осы Нұсқаулыққа 4-қосымшаға сәйкес нысан бойынша терроризмге қарсы қорғаныс бойынша оқу-жаттығу іс-шараларын есепке алу журналында тіркеледі, ал сабақ және (немесе) оқу-жаттығу соңында осы Нұсқаулыққа 5-қосымшаға сәйкес ресімделген есеп беріледі.

      Министрліктің объектісінде эксперимент жүргізу фактісі Министрлік объектісінің басшысында сақталатын эксперимент нәтижелері туралы актімен расталады.

**4-тарау. Террористік көріністерге ден қою, сондай-ақ жасалған терроризм актісінің нәтижесінде туындаған техногендік сипаттағы қатерлерді жою мәселелері бойынша өзара іс-қимылды ұйымдастыруға қойылатын талаптар**

      32. Министрлік объектілері басшылығының өзара іс-қимылы тұрақты негізде:

      1) объектiнiң қауiпсiздiгiн қамтамасыз етудi жүзеге асыратын қызметкерлердi, адамдарды оқыту және даярлау, объектiнiң терроризм қаупi немесе актiсi болған кезде әрекет етуге дайындығын анықтау мақсатында терроризм актiлерiн алдын алу және болғызбау мақсатында терроризмге қарсы комиссиялармен;

      2) терроризм актісін (актілерін) жасау немесе жасау қатерлеріне ден қоюға әзірлікті қамтамасыз ету және терроризмге қарсы көпдеңгейлі оқу-жаттығуларды, тәжірибелерді, эксперименттерді, сондай-ақ терроризмге қарсы операцияларды дайындау және жүргізу шеңберінде уәкілетті мемлекеттік органдар мен жедел штабтармен ұйымдастырылады.

      33. Министрлік объектілерінің басшылығы мен персоналы уәкілетті мемлекеттік органдарға және (немесе) терроризмге қарсы іс-қимыл жөніндегі жедел штабқа терроризмге қарсы көпдеңгейлі оқу-жаттығуларды, оқу-жаттығуларды, эксперименттер мен терроризмге қарсы операцияларды дайындау мен өткізуге жәрдемдеседі.

      34. Терроризмге қарсы оқу-жаттығулар, жаттығулар және эксперименттер нәтижелері бойынша Министрлік объектінің қауіпсіздігін қамтамасыз етуде анықталған кемшіліктерге әрекет ету үшін объектінің басшылығы тиісті шараларды қабылдайды, қажет болған жағдайда оқыту бағдарламаларының мазмұнына өзгерістер енгізіледі.

      35. Министрлiктiң объектiсiнде терроризм актiсiнiң дайындалғаны, оны жасау қаупi немесе оны жасау туралы хабарламалар түскен кезде iшкi iстер және ұлттық қауiпсiздiк органдары хабарланады.

      Хабарлау кезінде терроризм актісін жасау немесе оны жасау қаупі туралы келіп түскен мәліметтер, Министрлік объектісінің атауы мен мекенжайы, оқиға болған уақыт, зардап шеккендердің болуы, олардың орналасқан жері мен жағдайы, тегі, аты-жөні, хабарламаны жіберген адамның аты мен әкесінің аты (бар болса), жұмыс орны лауазымы хабарланады.

      36. Министрліктің объектісінде терроризм актісін жасау қаупіне мыналар жатады:

      1) алдағы терроризм актісі туралы хабарламаларды (оның ішінде жасырын түрде) алу;

      2) қорғалатын аумаққа тыйым салынған заттарды заңсыз әкелуге (көлікпен әкелуге) әрекет жасау;

      3) аумақта немесе объектінің ішінде шығу тегі белгісіз күдікті заттарды немесе заттарды анықтау;

      4) күзет қызметкерлерінің ескертулеріне жауап бермейтін белгісіз күдікті адамдар тобының объектінің қасына жиналу;

      5) Министрлік объектісінің аумағында өрттердің немесе жарылыстардың пайда болуы.

      37. "Терроризм актісі қатерінің туындауы туралы ақпарат мониторингінің және халықты хабардар етудің мемлекеттік жүйесінің ұйымдастырылуы мен жұмыс істеуі қағидаларын бекіту туралы" Қазақстан Республикасы Президентінің 2013 жылғы 9 тамыздағы № 611 Жарлығына сәйкес террористік қауіп деңгейлер орнатылған кезде Министрлікпен жеке адамның, қоғамның және мемлекеттің қауіпсіздігін қамтамасыз ету жөніндегі іс-шаралармен қатар объектілердің басшылығымен (немесе оларды алмастыратын тұлғалар) террористік қауіп деңгейлер орнатылған кезде мынадай іс-шаралар қабылданады:

      1) террористік қауіптіліктің "сары" деңгейінде:

      объектіге кіруді бақылауды күшейту;

      қауіпсіздік жүйелерінің жұмыс қабілеттілігін тексеру және қамтамасыз ету - хабарландыру, бейнебақылау және күзет дабылдары және т.б.;

      қажет болған жағдайда техникалық құралдарды пайдалана отырып келушілерді, персоналды және көлік құралдарын тексеру;

      күзет қызметін көрсету туралы шарт жасасқан күзет қызметі субъектілеріне, алынған ақпаратқа қарай тиісті сала мамандарын тарта отырып, дағдарыстық жағдайларды оқшаулау функцияларын жүзеге асыратын объектілер персоналының өкілдеріне нұсқау беру;

      жеке құраммен терроризм актісін (әрекеттерін) жасау немесе жасаймын деп қорқыту кезіндегі іс-әрекеттерге оқыту іс-шараларын өткізу;

      эвакуацияланатын адамдардың уақытша орналасатын жерлерін, материалдық құндылықтарды және құжаттаманы анықтай отырып, авариялық эвакуациялау мәселелерін пысықтау.

      2) террористік қауіптіліктің "қызғылт сары" деңгейінде (террористік қатердің "сары" деңгейін белгілеу кезінде қабылданған шаралармен қатар):

      терроризм актiлерiне ден қою, сондай-ақ жасалған терроризм актiсiнен туындайтын техногендiк қатерлердi жою мәселелерi бойынша уәкiлеттi мемлекеттiк органдармен және ұйымдармен, терроризмге қарсы күрес жөнiндегi жедел штабтармен бiрлескен iс-қимылдар әзiрлеу;

      Министрлік объектісінің күзетшілерін жоғары дайындық жағдайына келтіру.

      3) террористік қауіптің "қызыл" деңгейін белгілеу кезінде (террористік қатердің "сары" және "қызғылт сары" деңгейлерін енгізу кезінде қолданылатын шаралармен қатар):

      адамдарды құтқару бойынша шұғыл шаралар қабылдау, авариялық-құтқару қызметтері мен құрамаларының үздіксіз жұмыс істеуіне ықпал ету;

      қажет болған жағдайда Министрлік объектілерінің қызметін тоқтата тұру.

      38. Министрлік объектісінің басшысы немесе ол уәкілеттік берген тұлға терроризм актісі немесе оны жасау қаупі туралы ақпаратты уәкілетті органдарға жеткізгеннен кейін жағдайға сәйкес Нұсқаулыққа 3-қосымшаға сәйкес іс-әрекет алгоритмі бойынша әрекет етеді.

**5-тарау. Террористік тұрғыдан осал объектінің терроризмге қарсы қорғалу паспортын әзірлеуге және онымен жұмыс істеуге қойылатын талаптар**

      39. Министрлiк объектiсiнiң терроризмге қарсы қорғалу паспорты (бұдан әрi – Паспорт) Қазақстан Республикасы Үкіметінің 2013 жылғы 12 қарашадағы № 1217 қаулысымен бекітілген Террористік тұрғыдан осал объектілердің терроризмге қарсы қорғалуының үлгілік паспортына (бұдан әрі – үлгілік паспорт) сәйкес бір мезгілде электрондық нұсқаны әзірлей отырып, екі данада жасалады.

      40. Паспорт жобасы объектісінің басшысы Министрлік объектісін террористік тұрғыдан осал объектілердің, облыстың, республикалық маңызы бар қаланың, астананың тізбесіне (бұдан әрі – аумақтық тізбе) енгізу туралы тиісті хабарламаны алған кезден бастап қырық бес жұмыс күні ішінде (келісім алу және бекіту мерзімдерін қоспағанда) әзірленеді.

      Паспортты әзірлеу мерзімін ұзарту қажет болған жағдайда (объектінің күрделілігін ескере отырып) объектінің басшысы объектінің орналасқан жері бойынша терроризмге қарсы комиссияға себептерін және ұзарту мерзімдерін көрсете отырып, тиісті өтінішке бастамашылық жасайды.

      41. Паспортты әзірлеуді, оны сақтауды және төлқұжат деректерін уақтылы жаңартуды Министрлік объектісінде терроризмге қарсы қорғалу шараларын қамтамасыз ететін тұлға (тұлғалар) жүзеге асырады.

      Паспорт террористік тұрғыдан осал әрбір объект үшін әзірленеді.

      42. Аумақтық тізбеге енгізілген объектісінің паспорт жобасы объектінің орналасқан жері бойынша аумақтық ішкі істер органына (бұдан әрі – ішкі істер органы) әзірленгеннен кейін күнтізбелік 10 (он) күн ішінде келісу үшін жіберіледі.

      42-1. Ішкі істер органдарында паспорт жобасын келісу мерзімі ол келіп түскен күннен бастап 15 (он бес) жұмыс күнінен аспайды.

      42-2. Паспорт жобасына ішкі істер органынан ескертулер болған жағдайда, оны пысықтау мерзімі қайтарылған күннен бастап 15 (он бес) жұмыс күнінен аспайды.

      42-3. Қайталап келіп түскен (бұрын көрсетілген ескертулерді ескере отырып) төлқұжат жобасын ішкі істер органдарымен келісу мерзімі 7 (жеті) жұмыс күнін құрайды.

      43. Келісілген күннен бастап 10 (он) жұмыс күні ішінде паспорт Министрлік объектісінің басшысымен бекітіледі (оның ішінде жаңартылған кезде).

      44. Паспорттың көшiрмесi бекiтiлгеннен кейiн объектiнiң терроризмге қарсы қауiпсiздiгiне жауапты тұлғаларда сақтауда жатады және мұрағатқа тапсыруға жатпайды;

      45. Ғимарат, құрылыс (ғимараттар мен құрылыстар кешені) бірнеше құқық иеленушілерге тиесілі объектілерді орналастыру үшін пайдаланылған жағдайларда паспорт олардың арасындағы жазбаша келісім бойынша – объектілердің барлық құқық иелері бірлесіп немесе бір құқық иеленушілермен бірлесіп жасалады.

      Бірлесіп құрастырылған кезде, паспорт террористік тұрғыдан осал объектілердің барлық құқық иелерінің бекітілуіне жатады.

      Бір құқық иеленуші құрастырған кезде паспорт басқа құқық иелерімінің келісімі бойынша объект басшысымен бекітіледі.

      46. Паспорттың даналарының (электрондық көшірмелерінің) саны және оларды объектінің басқа құқық иелеріне жіберу құқық иеленушілер арасындағы жазбаша келісіммен айқындалады.

      47. Паспорттың бірінші данасы (түпнұсқасы) Министрліктің объектісінде кіру режимін жүргізуге жауапты тұлғада (тұлғаларда) немесе объектінің құқық иеленушісі болып табылатын ұйым басшысының бұйрығымен айқындалған объектінің бөлімшесінде сақталады.

      48. Паспорттың екінші данасы және паспорттың электрондық нұсқасы (электрондық тасығышта PDF форматында) ол бекітілген немесе түзетілген күннен бастап күнтізбелік 10 (он) күннен кешіктірмей ішкі істер органдарына жіберіледі.

      49. Паспорт мыналар өзгерген жағдайларда түзетіледі:

      1) меншік құқығы;

      2) объектінің басшысы;

      3) объектінің атауы;

      4) объектінің негізгі мақсаты;

      5) объектінің жалпы ауданы мен периметрі, іргелес аумақты игеру немесе егер объектінің құрылыс конструкцияларына өзгерістер енгізілген болса, ғимараттарды (ғимараттар мен құрылыстарды) және инженерлік жүйелерді күрделі жөндеу, реконструкциялау аяқталғаннан кейін;

      6) объектінің ықтимал қауіпті учаскелері;

      7) объектінің терроризмге қарсы қауіпсіздігін қамтамасыз ету үшін қолданылатын техникалық құралдарды өзгерту.

      50. Паспортқа өзгерістер енгізу оны өзгерту үшін негіздер туындаған кезден бастап 20 (жиырма) жұмыс күні ішінде енгізіледі. Кейбір жағдайларда терроризмге қарсы комиссияның шешімі бойынша объектінің күрделілігіне және енгізілетін өзгерістерге байланысты басқа мерзімдер белгіленуі мүмкін.

      51. Паспортқа Министрлік объекті басшысының қолымен куәландырылған өзгертулер енгізіледі. Паспорттың өзгерістер орын алған элементтері ғана ауыстырылады. Бұл ретте Министрлiк объектiсiнiң басшысы қол қойған тиiстi өзгерiстер туралы ақпарат паспорттың екiншi данасына тiркеу үшiн iшкi iстер органдарына жолданады.

      52. Паспорт толық ауыстырылуға жатады:

      1) кемінде 5 жылда бір рет;

      2) паспорт мәтінінің жартысынан артық түзетулер енгізілген жағдайда.

      Жарамдылығын жоғалтқан төлқұжат тиісті акт жасалып, комиссиялық тәртіпте жойылуға жатады.

      Акт Министрліктің объектісінде қалады, актінің көшірмесі паспорттың екінші данасы сақталатын жерге жіберіледі.

      53. Министрлiктiң объектiлерiнде паспорт егер ол құпиялылыққа жатпайтын болса, "Қызметтiк бабында пайдалану үшiн" деген белгiсi бар таратылуы шектеулi ақпаратты қамтитын құжат болып табылады, паспортқа құпия мөртаңбаны беру туралы шешім Қазақстан Республикасының мемлекеттік құпияларды қорғау саласындағы заңнамасына сәйкес қабылданады. Объектінің басшысы паспортты әзірлеуге қатысы жоқ тұлғалардың оған қол жеткізуін шектеу шараларын қолданады.

      54. Паспорт терроризмге қарсы операция, оқу-жаттығулар, жаттығулар және эксперименттер өткізілген кезде пайдаланылады және оның өкілінің өтініші бойынша терроризмге қарсы күрес жөніндегі жедел штабқа беріледі.

      Терроризм актiлерiнiң зардаптарын жоюға және барынша азайтуға қатысатын органдарға төлқұжаттың уақтылы берiлуiн қамтамасыз ету мақсатында паспортқа екi данада құжаттарды уақытша беру актiсi жасалады.

      Құжаттарды уақытша беру актiсiнiң бiр данасы паспортпен бiрге терроризмге қарсы операцияны жүргiзетін жедел штабқа тапсырылады. Екінші данасы төлқұжаттың сақталуына жауапты тұлғада қалады.

**6-тарау. Террористік тұрғыдан осал объектілерді инженерлік-техникалық жабдықтармен жарақтандыруға қойылатын талаптар**

      55. Министрліктің мемлекеттік күзетілуі тиіс объектілері "Мемлекеттік күзетілуі тиіс объектілердің кейбір мәселелері" Қазақстан Республикасы Үкіметінің 2011 жылғы 7 қазандағы № 1151 қаулысымен бекітілген Мемлекеттік күзетілуі тиіс объектілерді инженерлік-техникалық нығайту жөніндегі талаптарға сәйкес жабдықталады.

      56. Министрлiктiң объектiлерi күзет телевизиялық жүйелерімен, құлақтандыру жүйелерімен және құралдарымен, күзет және дабыл сигнализациясы жүйелерімен, қосымша күзет жарығымен, кіруді бақылау және басқару жүйелерімен, байланыс жүйесімен, техникалық қарап тексеру құралдарымен (стационарлық және (немесе) қол металл детекторлары), резервтік электрмен жабдықтау жүйелерімен және құралдарымен жабдықталады.

      57. Министрлiк объектiлерiнiң күзетiнiң телевизиялық жүйесiне кiретiн бейнебақылау жүйелерi Қазақстан Республикасы Ұлттық қауіпсіздік комитеті төрағасының 2020 жылғы 27 қазандағы № 69-ке бұйрығымен бекiтiлген (Нормативтік құқықтық актілерді мемлекеттік тіркеу тізілімінде № 21693 болып тіркелген) Ұлттық бейнебақылау жүйесiнiң жұмыс iстеу қағидаларына сәйкес Ұлттық бейнебақылау жүйесiне қосылуға жатады (бұдан әрі – Ұлттық бейнебақылау жүйесінің жұмыс істеу қағидалары).

      58. Объектідегі және (немесе) оның ықтимал қауіпті аймақтарындағы жағдайды бақылау, сондай-ақ жағдайды бағалау және тәртіп бұзушылардың іс-әрекеттерін тіркеу мақсатында рұқсатсыз кіру фактісін көзбен растау мақсатында объектілер тиісті аумақтағы полиция бөлімшелерінің Жедел басқару орталықтарына объектілердің бейнекамераларын біріктіру арқылы күзет телевизиялық жүйелерімен жабдықталады.

      59. Министрлiк объектiсiнiң күзет телевизиялық жүйесiне енгiзiлетiн бейнебақылау жүйелерiнiң техникалық сипаттамалары Ұлттық бейнебақылау жүйесінің жұмыс істеу қағидаларының 2-қосымшада көзделген бейнебақылау жүйелерінің ең төменгі техникалық мүмкіндіктеріне сәйкес келуі тиіс.

      60. Бейнебақылау жүйесімен мыналар жабдықталады:

      1) аумақтың периметрі;

      2) бақылау-өткізу пункттері (бар болса);

      3) күзет бекеттері (бақылау пункттері);

      4) негізгі және қосалқы кіреберістері;

      5) ықтимал қауіпті аймақтары бар аумақтар мен үй-жайлар, оларға апаратын үй-жайлар (орындар), дәліздер;

      6) объект басшысының қалауы бойынша басқа да үй-жайлар.

      61. Бейнебақылау жүйесі мыналарды қамтамасыз етеді:

      1) автоматтандырылған режимде күзет бөлімшесінің немесе орталықтандырылған күзет пунктінің арнайы бөлінген үй-жайындағы жергілікті бақылау пунктінің мониторларына көрнекі ақпаратты беру;

      2) оқиғаларды кейіннен талдау үшін бейнеақпаратты сақтау (ақпаратты сақтау мерзімі кемінде 30 күн);

      3) бейнежазбаларга жедел қолжетімділік.

      62. Министрлік объектілерінің бейнебақылау жүйелерін ұлттық бейнебақылау жүйесіне қосу мерзімдері Ұлттық бейнебақылау жүйесінің жұмыс істеу қағидаларында айқындалады.

      63. Объектілер төтенше жағдайдың туындағаны туралы (терроризм актісін жасау немесе жасау қаупі және туындаған зардаптар туралы) объектінің қызметкерлері мен келушілерін жедел хабардар ету және олардың әрекеттерін үйлестіру мақсатында хабардар ету жүйелерімен және құралдарымен жабдықталады.

      64. Объектінің персоналын және келушілерін хабардар ету мыналарды қамтамасыз ететін техникалық құралдарды пайдалана отырып жүзеге асырылады:

      1) ғимараттарға, үй-жайларға, объект аумағының адамдар тұрақты немесе уақытша болатын аумақтарына дыбыс және (немесе) жарық сигналдарын беру;

      2) қауiптiң сипаты, эвакуациялаудың қажеттiлiгi мен тәсiлдерi, персоналдың және объектiге келушiлердiң қауiпсiздiгiн қамтамасыз етуге бағытталған өзге де iс-әрекеттер туралы сөз мәлiметтерiн беру.

      Хабарлағыштардың саны және олардың күші адамдардың тұрақты немесе уақытша болатын барлық орындарында қажетті естуді қамтамасыз етеді.

      65. Объектіге және (немесе) объектінің күзетілетін аймағына рұқсатсыз кіруді немесе кіру әрекеттерін анықтау және хабарлау мақсатында объектілер күзет және дабыл сигнализациясының жүйелерімен және құралдарымен жабдықталады.

      Күзет сигнализациясының құрылымы мыналарға негізделеді:

      1) осы объектінің жұмыс режимі;

      2) ғимараттардың ішіндегі үй-жайларды орналастыру ерекшеліктері;

      3) қорғалатын аймақтардың саны.

      66. Объектілер қараңғыда терроризмге қарсы қорғанысты қамтамасыз ету мақсатында күзет жарықтандыру жүйелерімен және құралдарымен жабдықталған.

      Күзеттік жарықтандыру периметрдің кез келген нүктесінде қараңғыда объектіні жарықтандыруды қамтамасыз етеді, ені 3-4 метр үздіксіз жолақты құрайды, жарықтандыруы кемінде 10 люкс.

      67. Объектіні кіруді бақылау және басқару жүйесімен жабдықтау персонал мен келушілердің объектіге және (немесе) оның аймақтарына (учаскелеріне) кіруінің әр түрлі деңгейін қамтамасыз ететін аймақтарда жүзеге асырылады.

      67-1. Кіруді бақылау және басқару жүйесі арналған мыналарға арналған:

      1) персоналдың және объектіге келушілердің күзетілетін үй-жайларға кіруін шектеу;

      2) әрбір қызметкердің келу және кету уақытын белгілеу;

      3) ішкі үй-жайлардың ашылғаны туралы ақпарат алу (оларды қашан және кім ашқан);

      4) кіруді бақылау және басқару жүйесімен жабдықталған объектінің үй-жайына рұқсатсыз кіру әрекеттері туралы ақпарат беру.

      67-2. Кіруді бақылау және басқару жүйесінің бағдарламалық қамтамасыз етуі келесі міндеттерді шешуді қамтамасыз етеді:

      1) барлық қызметкерлер үшін деректер базасын ұйымдастыру (карта нөмірі, аты-жөні, кіруге рұқсат етілген үй-жайлардың тізімі, кіру және шығу уақыты);

      2) басқару пульттерін бағдарламалау және олардан ақпаратты оқу;

      3) нақты оқиғалар туралы деректер (есеп) беру;

      4) жүйелік оператордың жұмыс орнынан кіруді басқару және басқару жүйесімен жабдықталған кез келген есіктерді ашу немесе блоктау;

      5) объект картасының графикалық көрінісі және т.б.

      Персонал мен келушілер саны 25 адамнан кем тәуліктік өтуі (қатысу) объектілері үшін объектіге және (немесе) оның ықтимал қауіпті учаскелері мен сыни аймақтарына кіруді шектейтін құралдармен ғана жабдықтауға рұқсат етіледі.

      68. Күзеттегі объектілер күзет бөлімшелерінің күштері мен құралдарын басқару үшін жедел ақпарат алмасу мақсатында байланыс жүйелерімен және құралдарымен жабдықталады.

      Байланыс жүйесі күзет посты бойынша кезекші мен Министрлік объектісінде орналасқан басқа да күзет бөлімшелері арасында екі жақты радиобайланысты қамтамасыз етеді.

      69. Министрлiк объектiсiн инженерлiк-техникалық нығайтуға арналған барлық жабдықтар негізгі электрмен қоректену болмаған кезде жабдықтың кемінде 2 сағат жұмыс істеуін қамтамасыз ете отырып, аккумуляторлық қолдауы бар үздіксіз қоректендіру көздерімен қамтамасыз етіледі.

      Автономды резервтік электр көздері кіруді бақылау және басқару, бейнебақылау жүйесінің, қауіпсіздік және авариялық жарықтандырудың жұмысын қамтамасыз етеді:

      1) қалаларда және қалалық үлгідегі елді мекендерде – кемінде 24 сағат;

      2) ауылдық жерде – кемінде 48 сағат;

      3) шалғай елді мекендерде – кемінде 72 сағат.

      70. Министрлiктiң объектiлерiнде техникалық байқау құралдары объектiге (объектiден) рұқсатсыз алып кіргізуге (әкетуге), тасымалдауға (әкетуге) тыйым салынған қаруды, басқа да заттарды анықтау үшiн қолданылады.

      Тексерудің техникалық құралдарына стационарлық және (немесе) қолмен металл іздегіштер жатады.

      71. Көліктік бақылау-өткізу бекеттерінде және объектінің аумағына басқа да кіреберістерде қоршау болған жағдайда, қоршауда олардың жабық күйде қатты бекітілуін қамтамасыз ететін құрылымы бар қақпалар жабдықталады.

      72. Терроризмге қарсы қорғаныс деңгейін арттыру үшін аумақтың күшті қоршаулары жоқ Министрліктің объектілерінде объектілердің терезелері мен есіктерінің саңылауларын қорғайтын құралдар (оқ өткізбейтін әйнекпен және/немесе жарылыстан қорғалған пленка және/немесе торлар және/немесе объектіге рұқсатсыз кіруден қорғауды, террористік акт салдарын азайтуды, Министрлік объектісіне кіру және бұзу уақытын ұлғайтуды қамтамасыз ететін басқа да заманауи инженерлік-техникалық шешімдер) қолданылады.

      73. Қажет болған жағдайда Министрлiктiң объектiлерiнде күзет бөлiмдерiнiң және (немесе) олардың қарауылдарының үй-жайлары көзделеді.

      74. Министрліктің объектісінде осы объекті басшылығының шешімі бойынша қосымша инженерлік-техникалық шешімдер орнатылуы мүмкін.

      75. Министрлiктiң объектiлерiн жобалау және инженерлiк-техникалық жабдықтармен жабдықтау кезiнде объектiнiң ықтимал қауiптi учаскелерi айқындалады. Бұл учаскелерге апаратын бағыттар бойынша инженерлік-техникалық жабдықтың ең үлкен тығыздығы қамтамасыз етіледі.

      76. Объектіні инженерлік-техникалық жабдықтармен жабдықтау жөніндегі іс-шараларды аяқтау мерзімі Министрліктің объектіге террористік осал мәртебесін беру туралы хабарламасын алған күннен бастап 6 айдан аспайды.

      77. Объектінің инженерлік-техникалық жабдықталуы тұрақты негізде жұмыс жағдайында ұсталады және өндірушінің ұсынымдарына сәйкес техникалық қызмет көрсетуге жатады.

      78. Объектіні террористік тұрғыдан осал объектілердің тізбесіне енгізгеннен кейін 6 ай ішінде инженерлік-техникалық жабдықтармен жабдықтау мүмкін болмаған жағдайда, Министрлік объектісінің басшысы бюджеттен, бюджеттен тыс көздерден қаражатты жоспарлау бойынша шаралар қабылдайды. Бұл ретте, Министрлік объектісінің инженерлік-техникалық жарақтандыру бойынша іс-шаралар жоспарының жобасы терроризмге қарсы комиссияның бекітуіне жіберіледі.

      Министрліктің мемлекеттік күзетілуі тиіс объектілері үшін инженерлік-техникалық құралдармен жабдықтау жоспары ішкі істер органдарының күзет бөлімдерімен келісіледі.

|  |  |
| --- | --- |
|  | Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулыққа 1-қосымша |

**Министрліктің объектілеріне әкелуге тыйым салынған заттардың тізбесі**

      1. Қару (атыс қаруы; травматикалық, газды және жеңіл дыбысты патрондары бар ұңғысыз; суық қарулар, сондай-ақ суық қаруға жатпайтын әртүрлі үлгідегі пышақтар; лақтыру; пневматикалық; газ; электрлік; сигналдық; қару және т.б. зақымдаушы әсері радиоактивті сәулеленуді және биологиялық әсерлерді қолдануға негізделген объектілер; зақымдаушы әсері электромагниттік, жарық, жылу, инфрадыбыстық немесе ультрадыбыстық сәулеленуді қолдануға негізделген қару және басқа да заттар; жоғарыда аталған сәулелену түрлеріне имитациялайтын заттар; қару-жарақ, қару ретінде пайдалануға болатын заттар (жару, айдау және тесу әрекетінің заттары); қаруға арналған оқ-дәрілер және оған арналған құрамдас бөліктер).

      2. Механикалық және аэрозольді дозаторлар және көзден жас ағызатын, тітіркендіргіш және адам ағзасына басқа да жағымсыз әсер еткіштермен жабдықталған басқа құрылғылар.

      3. Заттар (жарылғыш, есірткілік, психотроптық, улы, улайтын, радиоактивті, күйдіргіш, пиротехникалық, жанғыш).

|  |  |
| --- | --- |
|  | Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулыққа 2-қосымша |

**Сабақ тақырыптарының нұсқалары**

      1. Террористік тұрғыдан осал объектiнiң терроризмге қарсы қауiпсiздiгiн (қорғалуын) және терроризм актiсi және оның туындау қаупi туындаған кезде (радиологиялық, химиялық, биологиялық заттарды, жарылғыш құрылғылар мен жарылғыш заттарды пайдалана отырып, адамдардың жаппай жиынын қағу, жарылыс қаупімен өрт қою, инфрақұрылым объектілеріне физикалық зақым келтіру) қызметкерлердiң әрекеттерiн қамтамасыз ету туралы.

      2. Террористік тұрғыдан осал объектіде қажетті қол жеткізу режимін қамтамасыз ету туралы.

      3. Техногендік және табиғи сипаттағы төтенше жағдай кезіндегі іс-қимыл тәртібі туралы.

      4. Авариялық-құтқару, шұғыл жұмыстарды және өртке қарсы іс-шараларды жүргізу, терроризм актісі салдарын барынша азайту және жою.

      5. Терроризм актісінен зардап шеккендерге алғашқы медициналық-психологиялық көмек көрсету.

      6. Халықты ағымдағы жағдай туралы ескерту және хабардар етуді ұйымдастыру.

      7. Азаматтық қорғаудың мемлекеттік жүйесінің аумақтық және салалық ішкі жүйелерін төтенше жағдай режиміне көшіру.

      8. Діни экстремизм мен терроризмге қарсы тұру. Алдын алу және ескерту.

      9. Террористерге осал объектілерді инженерлік-техникалық құралдармен жабдықтау.

      10. Терроризм актісі қаупі төнген кезде Министрлік объектілері жеке құрамының іс-қимыл тәртібі.

      11. Министрліктің объектілерінде терроризм актілерінің алдын алу бойынша қабылданатын шаралар.

      12. Террористік әрекеттердің түрлері мен әдістері, олардың мақсаттары және олардың салдары.

      13. Терроризмге қарсы іс-қимыл саласындағы нормативтік құқықтық база.

      14. Терроризм актісімен байланысты қауіп-қатер және төтенше жағдайлар кезіндегі іс-әрекеттер бойынша сабақтардың басқа тақырыптары.

      Ескерту: сабақтардың тақырыбы мен мазмұны туындайтын террористік сипаттағы қауіптердің өзектілігіне қарай өзгертілуі және толықтырылуы мүмкін. Бір шара аясында бірнеше тақырыпты пысықтауға болады.

|  |  |
| --- | --- |
|  | Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулыққа 3-қосымша |

**Террористік сипаттағы ықтимал қауіптерге объектілердің әртүрлі тұлғалар тобының әрекеттерінің алгоритмі**

      1. Қарулы шабуыл қаупі төнген кезде келушілердің әрекеті:

      1) қорғану, ғимараттан тыныш шығып кету немесе үй-жай ішінде жасырыну, есікті бұғаттау, аумақтық ішкі істер, ұлттық қауіпсіздік органдары қызметкерлерінің келуін күту;

      2) құқық қорғау және (немесе) арнаулы мемлекеттік органдарды, күзетті, персоналды, объектінің басшылығын қарулы шабуыл фактісі мен орын алған жағдайды кез келген тәсілмен хабарлау;

      2. Қарулы шабуыл қаупі төнген кездегі персоналдың әрекеті:

      1) аумақтық ішкі істер, ұлттық қауіпсіздік органдарына, персоналға, күзетке, объектінің басшылығына қарулы шабуыл фактісі мен орын алған жағдайды кез келген тәсілмен хабарлау;

      2) қорғану, ғимараттан тыныш шығып кету немесе үй-жай ішінде жасырыну, есікті бұғаттау, аумақтық ішкі істер, ұлттық қауіпсіздік органдары қызметкерлерінің келуін күту.

      3. Қарулы шабуыл қаупі төнген кезде объектінің күзет қызметі субъектілерінің қызметкерлерінің іс-әрекеттері:

      1) қарулы бұзушыны анықтау;

      2) объектiдегi адамдардың жаппай болатын орындарына оның өтуiне тосқауыл қою;

      3) қарулы шабуыл жасау фактісі туралы объектінің басшылығына, аумақтық ішкі істер, ұлттық қауіпсіздік органдарына хабарлау;

      4) объектідегі адамдардың қауіпсіздігін қамтамасыз ету бойынша шаралар қабылдау;

      5) өз қауіпсіздігін қамтамасыз ету.

      4. Қарулы шабуыл қаупі төнген кездегі объекті басшылығының іс-әрекеті:

      1) қарулы шабуыл жасау фактісі мен жағдай туралы аумақтық ішкі істер, ұлттық қауіпсіздік органдарына дереу хабарлау;

      2) объектiде адамдардың қауiпсiздiгiн қамтамасыз ету жөнiндегi iс-шараны (эвакуациялау, iшкi бөгеттердi бұғаттау, объектiдегi штаттан тыс жағдай туралы хабарлау) ұйымдастыру;

      3) объекті персоналының терроризмге қарсы іс-қимыл жөніндегі жедел штабпен өзара іс-қимылын қамтамасыз етуі.

      5. Кепілге алу қаупі төнген кездегі келушілердің әрекеттері:

      1) өзін қорғау, кепілге алынбауға тырысу, ғимараттан тыныш кетуге немесе бөлмеге жасырыну, есікті бұғаттап тастау, құқық қорғау органдарының қызметкерлері келгенге дейін қалу немесе ғимараттан қауіпсіз шығып кету мүмкіндігін пайдалану;

      2) өз қауіпсіздігін қамтамасыз етуге кепілдік берілген жағдайда, құқық қорғау және (немесе) аумақтық ішкі істер, ұлттық қауіпсіздік органдарын шабуылдаушы және кепілге алу жағдайы (қылмыскерлердің саны, қару-жарағы, жабдығы, жасы, лақап аттары, ұлты) туралы кез келген қолжетімді тәсілмен және хабарлау.

      6. Кепілге алу қаупі туындаған кездегі объекті персоналының іс-әрекеті:

      1) аумақтық iшкi iстер, ұлттық қауiпсiздiк органдарының қызметкерлерi келгенге дейiн қорғану, кепiлге алынбау, ғимараттан тыныш шығып кету немесе үй-жайда тығылу, есiктi бұғаттау;

      2) өз қауіпсіздігін қамтамасыз етуге кепілдік берілген жағдайда, құқық қорғау және (немесе) аумақтық ішкі істер, ұлттық қауіпсіздік органдарын шабуылдаушы және кепілге алу жағдайы (қылмыскерлердің саны, қару-жарағы, жабдығы, жасы, лақап аттары, ұлты) туралы кез келген қолжетімді тәсілмен және хабарлау.

      7. Кепілге алу қаупі төнген кезде объектінің күзет қызметі субъектілерінің қызметкерлерінің іс-әрекеттері:

      1) қарулы шабуылшыларды анықтау;

      2) объектiдегi адамдардың жаппай болатын орындарына оның өтуiне тосқауыл қою;

      3) шабуылшылар және кепілге алу фактісі туралы объектінің басшылығына, аумақтық ішкі істер, ұлттық қауіпсіздік органдарына хабарлау;

      4) объектiдегi адамдардың қауiпсiздiгiн қамтамасыз ету жөнiндегi шараларды қабылдау (эвакуациялау, шабуылшылар жолындағы ішкі бөгеттердi бұғаттау);

      5) өз қауіпсіздігін қамтамасыз ету (кепілге алынбау).

      8. Кепілге алу қаупі туындаған кездегі объекті басшылығының іс-әрекеттері:

      1) адамдарды кепілге алуға әрекет жасау фактісі мен мән-жай туралы аумақтық ішкі істер, ұлттық қауіпсіздік органдарына қолжетімді тәсілмен дереу хабарлау;

      2) объектiде адамдардың қауiпсiздiгiн қамтамасыз ету жөнiндегi iс-шараларды (эвакуациялау, iшкi тосқауылдарды бөгеу, объектiдегi штаттан тыс жағдай туралы хабарлау) қабылдауды ұйымдастыру;

      3) объекті персоналының терроризмге қарсы іс-қимыл жөніндегі жедел штабпен өзара іс-қимылын ұйымдастыру.

      9. Кепілге алынған кездегі іс-қимыл тәртібі:

      1) қылмыскерлерді дене күшін немесе қаруды қолдануға итермелеуі мүмкін әрекеттерге жол бермеу;

      2) мінез-құлқымен назар аудартпау;

      3) қашудың сәттілігіне толық сенім болмаса, жүгіруге тырыспаңыз;

      4) лаңкестер туралы мүмкіндігінше көп ақпаратты есте сақтау (саны, қару-жарағы, олардың сырт келбеті, түрі, дене бітімі, акценті, әңгімелесу тақырыптары, темпераменті, жүріс-тұрысы);

      5) өзіңіздің орналасқан (қамалған) жеріңізді анықтауға тырысыңыз;

      6) мүмкіндігінше, өмірге қауіп төндірмейтін кез келген қолжетімді байланыс әдісін қолданып, сақтық таныта отырып, оқиға туралы құқық қорғау немесе арнайы органдарға, қауіпсіздік бөліміне немесе объектінің күзет қызметіне хабарлауға тырысыңыз;

      7) тағамды елеусіз қалдырмаңыз, ол қандай болса да;

      8) жарақат алған жағдайда, өз бетіңізше алғашқы көмек көрсетуге тырысыңыз;

      9) ең бастысы үрейленбеу, қарсыластар өздерін бақылауды тоқтатқан болса да;

      10) терезелер, есіктерден алыс отырыңыз.

      10. Арнайы бөлімдер қызметкерлерінің кепілдіктен босату операциясын жүргізу кезінде Министрлік персоналы және (немесе) келушілердің іс-әрекеттері:

      1) қабырғаға сүйеніп еденге бетін төмен қаратып жату, басыңды қолмен жауып, қозғалмау;

      2) құқық қорғау органдарының қызметкерлеріне қарай немесе олардан қашуға болмайды, себебі олар жүгіріп жүрген адамды қылмыскермен шатастыруы мүмкін;

      3) есіктер мен терезелерден алыс болу;

      4) егер шабуыл жасау және басып алу кезінде бастапқыда жәбірленушіге ықтимал қылмыскер сияқты (жеке басын анықтағанға дейін) біршама қате әрекет жасаса, ашуланбау. Босатылған кепілді тінту, қолына кісен салу, байлау, оған эмоционалды немесе физикалық жарақат тигізу немесе одан жауап алуынуы мүмкін. Бұған түсіністікпен қарау керек, өйткені мұндай жағдайларда шабуылшылардың мұндай әрекеттері (барлық адамдарды түпкілікті анықтауға және шынайы қылмыскерлерді анықтауға дейін) ақталады.

      11. Күдікті затты анықтау кезінде келушілердің әрекеттері:

      1) оған қол тигізбеу, жақындамау, қозғалтпау;

      2) иесіз заттың ықтимал иесін анықтау үшін айналадағы адамдардан сұрау;

      3) осы объектiнiң жанында радиобайланыс құралдарын, оның iшiнде мобильдік құралдарды пайдаланудан бас тарту;

      4) табылған уақыты мен орнын жазып алу;

      5) күдікті заттың табылғаны туралы объектінің күзетіне және персоналына немесе құқық қорғау органдарына дереу хабарлау;

      6) жарылғыш құрылғыға ұқсайтын объектінің сыртқы түрін және оны табылуы туралы маңызды мән-жайларды сипаттауға дайын болу;

      7) дүрбелең тудырмау үшін болған оқиға туралы білуі қажет адамдарды қоспағанда, жарылыс қаупі туралы ешкімге хабарламау;

      8) өмірге қауіп төнген жағдайда қорғанысты қамтамасыз ететін заттардың (ғимарат бұрышы, бағана, қалың ағаш, автокөлік) артына жасырыну;

      9) күдікті адам/адамдар (саны, қару-жарағы, жабдықтары, жасы, лақап аттары, ұлты) туралы объектінің күзетін, құқық қорғау және (немесе) арнаулы мемлекеттік органдарды хабардар ету;

      10) объектіден шығып кету және (немесе) күрделі құрылыс артына және қажетті қашықтықта жасырыну.

      12. Күдікті затты анықтау кезіндегі персоналдың іс-әрекеті:

      1) ұстамау, жақындамау, қозғалтпау;

      2) иесіз заттың ықтимал иесін анықтау үшін айналадағы адамдардан сұрау;

      3) осы объектiнiң жанында радиобайланыс құралдарын, оның iшiнде мобильдік құралдарды пайдаланудан бас тарту;

      4) табылған уақыты мен орнын жазып алу;

      5) күдікті заттың табылғаны туралы объектінің күзетіне және персоналына немесе құқық қорғау және ішкі істер органдарының кезекшілерін дереу хабарлау;

      6) жарылғыш құрылғыға ұқсайтын объектінің сыртқы түрін және оны табылуы туралы маңызды мән-жайларды сипаттауға дайын болу;

      7) дүрбелең тудырмау үшін болған оқиға туралы білуі қажет адамдарды қоспағанда, жарылыс қаупі туралы ешкімге хабарламау;

      8) күзетшілермен күдікті объектіге және қауіпті аймаққа бөгде адамдардың кіруін шектеуді ұйымдастыру;

      9) қауіпті аймаққа іргелес аумақтан адамдарды ұйымдасқан түрде эвакуациялауды қамтамасыз етуге жәрдемдесу;

      10) өмірге қауіп төнген жағдайда қорғауды қамтамасыз ететін объектілердің (ғимараттың бұрышы, бағана, қалың ағаш, автокөлік) артына жасырыну, бақылау жүргізу;

      11) өздерімен жарылғыш заттары мен құрылғылары болуы мүмкін күдікті адамдар мен адамдар тобы (саны, қару-жарағы, жабдықтары, жасы, лақап аттары, ұлты) анықталған жағдайда объектінің күзетін, құқық қорғау және (немесе) арнаулы мемлекеттік органдарды хабардар ету;

      12) келушілерді эвакуациялауды ұйымдастыруда басшылық пен күзетке жәрдемдесу;

      13) объектіден шығу, егер бұл мүмкін болмаса күрделі құрылыстың артына және қажетті қашықтықта жасырыну.

      13. Күзет қызметі субъектілерінің қызметкерлерінің күдікті затты анықтау кезіндегі әрекеттері:

      1) ұстамау, жақындамау, қозғалтпау;

      2) иесіз заттың ықтимал иесін анықтау үшін айналадағы адамдардан сұрау;

      3) осы объектiнiң жанында радиобайланыс құралдарын, оның iшiнде мобильдік құралдарды пайдаланудан бас тарту;

      4) табылған уақыты мен орнын жазып алу;

      5) күдікті заттың табылғаны туралы объектінің күзетіне және персоналына немесе құқық қорғау органдарына дереу хабарлау;

      6) жарылғыш құрылғыға ұқсайтын объектінің сыртқы түрін және оны табылуы туралы маңызды мән-жайларды сипаттауға дайын болу;

      7) дүрбелең тудырмау үшін болған оқиға туралы білуі қажет адамдарды қоспағанда, жарылыс қаупі туралы ешкімге хабарламау;

      8) күзетшілермен күдікті объектіге және қауіпті аймаққа бөгде адамдардың кіруін шектеуді қамтамасыз ету;

      9) қауіпті аймаққа іргелес аумақтан адамдарды ұйымдасқан түрде эвакуациялауды қамтамасыз ету;

      10) өмірге қауіп төнген жағдайда қорғауды қамтамасыз ететін объектілердің (ғимараттың бұрышы, бағана, қалың ағаш, автокөлік) артына жасырыну, бақылау жүргізу;

      11) өздерімен жарылғыш заттары мен құрылғылары болуы мүмкін күдікті адамдар мен адамдар тобы (саны, қару-жарағы, жабдықтары, жасы, лақап аттары, ұлты) анықталған жағдайда объектінің күзетін, құқық қорғау және (немесе) арнаулы мемлекеттік органдарды хабардар ету.

      14. Күдікті затты анықтау кезіндегі басшылықтың іс-әрекеттері:

      1) күдікті адамның анықталғаны немесе иесіз заттың табылғаны туралы құқық қорғау, арнаулы мемлекеттік органдарды дереу хабардар ету;

      2) қажетті қашықтықта иесіз күдікті объектінің анықталған орнын қоршауды ұйымдастыру;

      3) объектіден адамдарды эвакуациялауды ұйымдастыру, объектідегі төтенше жағдай туралы хабарлау;

      4) күдікті объектілерді анықтау мақсатында үй-жайларды айналып өтуді және аумақтарды тексеруді қамтамасыз ету;

      5) объекті персоналының терроризмге қарсы іс-қимыл жөніндегі жедел штабпен өзара іс-қимылын ұйымдастыру, қажетті ақпаратпен қамтамасыз ету.

      15. Жарылғыш құрылғы екенін білдіретін белгілер:

      1) анықталған объектіде сымдардың, арқандардың, изолентаның болуы;

      2) затта шығатын күдікті дыбыстар, шертулер, сағаттың тықылдауы;

      3) заттан бадамға тән немесе әдеттен тыс иіс шығады;

      4) табылған заттың әдеттен тыс орналасуы;

      5) табылған затта сыртқы түрі антеннаға ұқсас, сымның әртүрлі түрлері, қуат көздерінің болуы.

      16. Жарылғыш құрылғыны (ЖҚ) анықтаған кездегі немесе ЖҚ ұқсас объектіні шығару және (немесе) қоршау қашықтығы:

      1) РГД-5 гранатасы - 50 метр;

      2) Ф-1 гранатасы - 200 метр;

      3) жарылғыш құрылғы - кемінде 200 метр;

      4) 0,33 литрлік сыра банкасы – 60 метр;

      5) дипломат (кейс) – 230 метр;

      6) жол чемодан – 350 метр;

      7) жеңіл автокөлік - кемінде 600 метр;

      8) шағын автобус – 920 метр;

      9) жүк көлігі (фургон) – 1240 метр.

      17. "Жанкешті-лаңкестерді" қолданумен жасалған шабуыл кезіндегі қызметкерлер мен келушілердің әрекеттері:

      1) қорғану, ғимараттан тыныш шығып кету немесе бөлмеге жасырыну, есікті бұғаттау, құқық қорғау органдарының қызметкерлерінің келуін күту;

      2) қарулы шабуыл жасау фактісі мен мән-жайлар туралы құқық қорғау және (немесе) арнаулы мемлекеттік органдарды, күзетті, персоналды, объектінің басшылығын кез келген тәсілмен хабардар ету.

      18. Күзет қызметі субъектілерінің қызметкерлерінің "жанкешті-лаңкестерді" пайдаланып шабуыл жасау кезіндегі іс-әрекеттері:

      1) объектiдегi адамдардың жаппай болатын орындарына олардың өтуiне тосқауыл қою;

      2) объектінің басшылығына, құқық қорғау және/немесе арнаулы мемлекеттік органдарға күдікті адамның немесе адамдар тобының анықталғаны туралы кез келген тәсілмен хабарлау;

      3) объектiде адамдардың қауiпсiздiгiн қамтамасыз ету жөнiнде шаралар қабылдау (эвакуациялау, iшкi бөгеттердi бұғаттау);

      4) қажет болған жағдайда объектіде күдікті адамның немесе адамдар тобының қозғалысын бақылауды (жеке өзі немесе бейнебақылау жүйесі арқылы) ұйымдастыру;

      5) өз қауіпсіздігін қамтамасыз ету.

      19. "Жанкешті-лаңкестерді" қолданумен жасалған шабуыл кезіндегі басшылықтың іс-әрекеті:

      1) объектіде күдікті адамды немесе адамдар тобын анықтау туралы ақпаратты құқық қорғау және (немесе) арнаулы мемлекеттік органдарға дереу беру;

      2) құқық қорғау органдарының қызметкерлеріне күдікті тұлға туралы барынша толық ақпарат беру, бұл бұзушыны анықтау және ұстау уақытын қысқартады;

      3) адамдарды ұйымдастырылып эвакуациялауды қамтамасыз ету;

      4) өз қауіпсіздігін қамтамасыз ету.

      20. Телефон арқылы келген қауіп-қатерді алушының іс-әрекеті (басшы, персонал, жеке күзет ұйымының қызметкері):

      1) әңгімелесу барысында қоңырау шалушының жынысына, жасына және оның сөйлеу ерекшеліктеріне назар аудару;

      2) дауысы (қатты немесе тұйық, төмен немесе жоғары);

      3) сөйлеу қарқыны (жылдам немесе баяу);

      4) айтылуы (анық, бұрмаланған, кекештену, дірілдеу, екпінмен немесе диалектімен);

      5) сөйлеу мәнері (байланыссыз, келеке, балағат сөздермен);

      6) дыбыстық фонға (автомобиль немесе теміржол көлігінің шуы, теледидар немесе радиотехникалық құралдардың дыбысы, дауыстар және т.б.), қоңыраудың сипатына (қала, қалааралық) назар аудару;

      7) әңгiмелесудiң нақты басталу уақытын және оның ұзақтығын тіркеп алу;

      8) әңгімелесу барысында мынадай сұрақтарға жауап алуға тырысу:

      бұл адам қайда, кімге, қандай телефон арқылы қоңырау шалады?

      ол қандай нақты талаптар қояды?

      жеке өзі талап ете ме, әлде делдал ретінде әрекет ете ме, және қандай да бір адамдар тобын білдіре ме?

      ол қандай шарттарда немесе олар өз жоспарларынан бас тартуға келіседі?

      онымен қалай және қашан байланысуға болады?

      бұл қоңырауды кімге хабарлай аласыз немесе хабарлауыңыз керек?

      9) сіз және басшылық шешім қабылдау немесе қандай да бір іс-қимыл жасау үшін қоңырау шалушыдан барынша уақыт аралығын созу мүмкіндігіне қол жеткізуге тырысу;

      10) сөйлесу барысында немесе сөйлесу аяқталғаннан кейін дереу ішкі істер органдарының "102" арнасына немесе "112" бірыңғай кезекші-диспетчерлік қызметіне және Министрлік объектісінің басшылығына телефон қатері туралы хабарлауға қажет.

      Ұйымға жазбаша түрде түскен қауіптер.

      21. Жазбаша түрде қауіп алған кездегі алушының іс-әрекеті (басшы, қызметкер):

      1) мұндай құжатты алғаннан кейін оны өте мұқият ұстаңыз. Мүмкін болса, оны таза, тығыз жабылған полиэтилен пакетке салып, бөлек қатты папкаға салу;

      2) онда саусақ іздерін қалдырмауға тырысу;

      3) егер құжат конвертте келсе, оны тек сол немесе оң жағынан ашыңыз, шеттерін қайшымен мұқият кесу;

      4) сонымен бірге бәрін сақтаңыз: мәтіні бар құжаттың өзі, кез келген қосымшалар, конверт және қаптама - ештеңені тастамау;

      5) құжаттың мазмұнымен таныс адамдар шеңберін кеңейтпеу;

      6) дереу ішкі істер органдарының "102" арнасына хабарлау.

      22. Химиялық қауіпті және улы заттарды қолдану кезіндегі іс-әрекеттер:

      1) дереу противогазды кию, ал ол болмаған жағдайда улану аймағынан шығу, сонымен бірге тыныс алу мүшелерін қорғаудың қолдан жасалынған құралдарын (мақта-дәке таңғыштары, шыттар, сумен суланған мата бұйымдары) пайдалану;

      2) ескерту жүйелері арқылы жеке құрамға "Химиялық дабыл" сигналдарын жеткізу, ақпаратты кезекші қызметтерге жеткізу;

      3) климаттық жабдықты (желдеткіштер, кондиционерлер) және электр жылыту және тұрмыстық техниканы өшіру;

      4) қосымша нұсқаулар алынғанша, улану аймағынан, аумақтың жақсы желдетілетін аймағына шығуға тырысу;

      5) егер улану аймағынан шығу мүмкін болмаса, үй-жайда тығылып, оны қолдан жасалынған құралдармен тығыздау.

      23. Күдікті пошталық жөнелтілімді алған кездегі іс-әрекеттер:

      1) контейнерді, қаптаманы, пакетті және т.б. өз бетіңізбен ашуға тырыспау;

      2) мүмкін болса, күдікті хатты немесе сәлемдемені қолыңызға алмау;

      3) осы фактіні объектінің басшылығына, аумақтық санитарлық-эпидемиологиялық қадағалау органдарына хабарлау;

      4) күдікті поштаның басқа хаттар мен сәлемдемелерден бөлінгендігіне көз жеткізу;

      5) ашылған заттан ғимараттың желдету жүйесіне белгісіз заттың түсу мүмкіндігін болдырмау шараларын қабылдау;

      6) мамандар келгенге дейін күдікті заттарды герметикалық ыдысқа (тұйықталған қақпағы бар шыны ыдысқа немесе көп қабатты полиэтилен пакеттерге) салу. Бұл ретте теріге (резеңке қолғап, полиэтиленді пакеттер) және тыныс алу жолдарына (респиратор, мақта-дәке таңғыш) арналған қолда бар жеке қорғаныс құралдарын пайдалану керек;

      7) мамандар келгенге дейін герметикалық жабылған ыдыстарды бөгде адамдардың қолы жетпейтін жерде сақтау;

      8) күдікті поштамен тікелей байланыста болған барлық адамдардың тізімін жасау (олардың мекенжайлары, телефондары).

      9) күдікті хат-хабарлармен байланыста болған адамдар жеке гигиена шараларын (қолды сабынмен жуу, мүмкіндігінше душ қабылдау) және аурудың алдын алу бойынша медицина қызметкерлерінің ұсыныстарын қатаң сақтауы керек.

|  |  |
| --- | --- |
|  | Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулыққа 4-қосымша |
|  | Нысан |

**Терроризмге қарсы дайындық бойынша оқу іс-шараларының есеп журналы**

      (бастапқы бет)

\_\_\_\_\_\_\_\_\_\_\_\_\_\_\_\_\_\_\_ (ұйымның атауы)

      терроризмге қарсы оқу іс-шараларын өткізуді есебінің

**Журналы №\_\_\_**

      Журналды жүргізудің басталу күні "\_\_\_" \_\_\_\_\_ 20\_\_ ж.

      Журналды жүргізудің аяқталу күні "\_\_\_" \_\_\_\_\_ 20\_\_ ж.

      (ішкі жағы)

      1-бөлім. Нұсқаулар.

|  |  |  |  |  |  |  |
| --- | --- | --- | --- | --- | --- | --- |
| **№№ p /с** | **Нұсқау өткізу күні** | **Нұсқау алушының Т.А.Ә. (бар болған жағдайда әкесінің аты) және лауазымы** | **Нұсқау түрі** | **Нұсқауды өткізген тұлғаның Т.А.Ә. (бар болған жағдайда әкесінің аты) және лауазымы** | **Нұсқау алушының қолы** | **Нұсқауды өткізген тұлғаның қолы** |
| 1 | 2 | 3 | 4 | 5 | 6 | 7 |
|  |  |  |  |  |  |  |

      2-бөлім. Сабақтар.

      1. Сабақты өткізу күні;

      2. Сабақтың тақырыбы;

      3. Оқу сұрақтары;

      4. Қатысқан қызметкерлер саны;

      Сабақты жүргізген тұлғаның қолы.

|  |  |
| --- | --- |
|  | Қазақстан Республикасы Индустрия және инфрақұрылымдық даму министрлігінің қарамағындағы террористік тұрғыдан осал объектілердің терроризмге қарсы қорғалуын ұйымдастыру жөніндегі нұсқаулыққа 5-қосымша |
|  | Нысан |

      \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(облыстар,

республикалық маңызы бар

қалалар, астаналар)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(дәреже)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(тегі, аты, әкесінің аты, қолы, күні)

      Сабақ және жаттығу өткізу туралы есеп

      Сабақтың тақырыбы: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

      Өткізілген күні: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

      Өткізу жері: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

      Қатысушылар тізімі: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

      Өткізу барысы туралы мәлімет: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

      \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

      \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

      Қорытындылар \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Объектінің терроризмге қарсы**

**қорғалуын қамтамасыз етуге жауапты**

      \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_       \_\_\_\_\_\_\_\_\_\_\_\_\_\_\_\_\_\_\_\_\_\_

      (лауазымы)                         (тегі, аты, әкесінің аты, қолы)

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК